送郑子美入黄山读书
王仪 (Yuan)
三十六峰天下无，云彩磨刷烟花敷。灵秀中蓄物产殊，青琳瑶碧红珊瑚。丹泉阴涌崖不枯，一浴能已疡痱肤。异人间见仙佛徒，或传笙鹤来天都。所未见者当代儒，郑子特立奇丈夫。山英驰移风扫途，文豹夹毂菟前驱。兼乘载书从以奴，入山期作三年劬。出山致用裨唐虞，夫岂慕彼山泽癯。嗟尔陋学守一隅，决策用舍差智愚。谓已狡狯贤圣迂，非子杰出牢键枢。颓波彻底归沦铺，古人凛凛开前模。匡庐长白道不孤，明年寻子鞭瘦驴。荒蹊绝涧穷萦纡，子长眉青我白须。点头谈道相携扶，好事画入黄山图。